Europa-Parlamentets beslutning

med bemærkningerne til afgørelsen om decharge for regnskabsåret 2001 til direktøren for Det Europæiske Overvågningscenter for Narkotika og Narkotikamisbrug

EUROPA-PARLAMENTET,

- der henviser til Revisionsrettens beretning om regnskabet for Det Europæiske Overvågningscenter for Narkotika og Narkotikamisbrug for regnskabsåret 2001, med centrets svar(1) (C5-0096/2003),

- der henviser til Rådets henstilling af 7. marts 2003 (C5-0097/2003),

- der henviser til EF-traktaten, særlig artikel 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(2), særlig artikel 185,

- der henviser til Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget(3), særlig artikel 94,

- der henviser til forretningsordenens artikel 93a og bilag V,

- der henviser til afgørelse af 8. april 2003 om udsættelse af afgørelsen om decharge og sin beslutning med bemærkningerne til denne afgørelse(4),

- der henviser til betænkning fra Budgetkontroludvalget (A5-0360/2003),

A. der henviser til, at Parlamentet i ovennævnte beslutning

- bifaldt, at det fremover er den myndighed, der skal meddele decharge til de EU-organer, der henvises til i artikel 185, stk. 1, i den nye finansforordning, og

- understregede, at det for at leve op til dette nye ansvar forventede at modtage alle relevante og nødvendige oplysninger fra disse organer som reaktion på spørgsmål, som det havde fremsendt til dem,

B. der henviser til, at dets kompetente udvalg har modtaget svar på sådanne spørgsmål,

C. der henviser til, at centrets svar på ovennævnte spørgsmål gav Parlamentet ajourførte oplysninger på mange områder, og at disse oplysninger supplerer bemærkningerne i Revisionsrettens ovennævnte beretning om regnskabet for Det Europæiske Overvågningscenter for Narkotika og Narkotikamisbrug for regnskabsåret 2001, med centrets svar,

D. der henviser til, at kravet om, at Parlamentet træffer en afgørelse om decharge, når det har fået tilstrækkelige oplysninger, således var opfyldt,

1. tager følgende tal for regnskabet for regnskabsårene 2001 og 2000 for Det Europæiske Overvågningscenter for Narkotika og Narkotikamisbrug til efterretning:

Driftsregnskab for regnskabsårene 2001 og 2000

>TABELPOSITION>

NB:

Tallene er afrundet, og summen af tallene i tabellen kan derfor afvige fra totalen.

Kilde:

Centrets oplysninger. Disse tabeller er en oversigt over oplysningerne i centrets eget regnskab.

Budgetgennemførelse

2. noterer sig med tilfredshed de foranstaltninger, som centret har gennemført med henblik på integreret planlægning af aktiviteterne og tildeling af budgetmidler med henblik på at sikre bedre overvågning, gennemførelse og bedømmelse af og rapportering om sine aktiviteter; forventer, at disse foranstaltninger får en positiv indvirkning på budgetgennemførelsen, og især at der fremføres færre bevillinger

3. opfordrer centret til at fortsætte sine bestræbelser i retning af en tæt opfølgning af aktionsaktiviteterne, især med hensyn til dets forbindelser med Reitox-kontaktpunkterne; mener, at henstillingerne i forbindelse med den eksterne evaluering vedrørende finansieringen af Reitox-nettet bør tages op med henblik på at klarlægge og yderligere tilpasse det kontraktmæssige forhold mellem centret og disse kontaktpunkter; noterer sig, at sådanne problemer er systembetingede

4. mener, at det er muligt at udvikle en harmoniseret strategi mellem agenturerne i forbindelse med disse problemer; forventer, at centret øger sine kontakter med andre agenturer, der har lignende problemer i deres forbindelser med nationale kontaktpunkters net, med henblik på at udvikle og anvende en "bedste praksis"

Overholdelse af de finansielle bestemmelser

5. noterer sig de bestræbelser, som centret har gjort sig med henblik på at få sin kontraktdatabase til at fungere og mere generelt sigte mod at opnå et bedre samarbejde mellem centrets operationelle og administrative afdelinger

Køb af varer og tjenesteydelser/udbudsprocedure

6. glæder sig over centrets svar vedrørende de skridt, der er taget for at sikre forbedringer på dette område, herunder en bedre definition af bedømmelseskriterier, der skal sikre sammenlignelighed mellem buddene, og at de bydende behandles ens

7. forventer, at centret træffer yderligere foranstaltninger med henblik på at øge det interinstitutionelle samarbejde på grundlag af en bedste praksis-strategi, samtidig med at det bliver muligt at tage behørigt hensyn til agenturernes specifikke interesser og begrænsninger

Ejendomspolitik

8. henviser endnu en gang til de forbehold, Kommissionen har taget i centrets bestyrelse, og til Parlamentets negative udtalelse i henhold til finansforordningens artikel 179, for så vidt angår centrets aktuelle lokalebehov; forventer, at centret finder en rimelig løsning i overensstemmelse med Parlamentets henstillinger, og følger sagen op under den kommende dechargeprocedure

Generelle punkter vedrørende agenturerne

Aktionsopgaver

9. understreger endnu en gang, da de administrative udgifter for mange agenturers vedkommende er større end aktionsudgifterne, at det mener, at der kan overdrages flere aktionsopgaver til disse agenturer; mener, at de f.eks. kunne få til opgave at gennemføre fællesskabsprogrammer på området uddannelse og sundhed, hvorved det kan undgås, at Kommissionen unødigt opretter flere gennemførelsesorganer; beklager, at Kommissionen ikke har efterkommet Parlamentets anmodning(5) om at stille forslag herom senest den 30. juni 2003; opfordrer agenturerne til at foreslå områder, hvor de kan overtage gennemførelsen af fællesskabsprogrammer, der på nuværende tidspunkt forvaltes af Kommissionen, og at stille forslag herom senest ved udgangen af 2003

10. bifalder i den forbindelse Det Europæiske Erhvervsuddannelsesinstituts forslag om at påtage sig eventuelle yderligere opgaver; opfordrer Kommissionen til at gøre brug af instituttets ekspertise på et bredere geografisk område end nu og til at yde teknisk bistand til programmer som f.eks. Tempus og Erasmus Mundus

Tilpasning af de finansielle bestemmelser til den nye finansforordning

11. forventer, at agenturerne så hurtigt som muligt og under alle omstændigheder inden årets udgang får bragt deres interne finansielle bestemmelser på linje med kravene i den nye rammefinansforordning; henviser til, at sådanne interne finansielle bestemmelser kun må afvige fra rammefinansforordningen, hvis specifikke forhold i forbindelse med et agenturs funktion kræver det og da med forudgående tilladelse fra Kommissionen; opfordrer agenturerne til, når de har færdiggjort denne proces, at informere Parlamentets relevante udvalg herom; anmoder Revisionsretten om at afgive udtalelse om alle finansielle bestemmelser, der er vedtaget af agenturerne, og som afviger fra rammefinansforordningen

12. gentager sin anmodning til agenturerne om at sørge for en klar sondring mellem de anvisningsberettigedes og regnskabsførernes opgaver; henviser til sidstnævntes større rolle med hensyn til at

a) fastlægge og godkende regnskabssystemerne

b) føre regnskaberne

c) godkende systemer, der er fastlagt af den anvisningsberettigede til indhentning af regnskabsoplysninger

d) samarbejde med Kommissionens regnskabsfører

e) udarbejde og forelægge regnskabet og rapporterne om gennemførelsen af budgettet

understreger endvidere, at regnskabsførerne skal udnævnes af agenturernes bestyrelser ud fra kvalifikationer og faglig erfaring; forventer desuden, at de edb-systemer, der er indført, vil sikre, at der for hver enkelt transaktion er et komplet revisionsspor, således at der sikres gennemskuelighed

13. henleder agenturernes opmærksomhed på, at de fuldt ud bør følge de offentlige udbudsprocedurer, der er fastsat i finansforordningen; understreger, at der i så vid udstrækning som muligt skal anvendes offentlige udbud for at øge gennemskueligheden og sikre, at potentielle bydende behandles ens; understreger, at det ikke blot kan være til skade for agenturernes finansielle interesser, hvis de offentlige udbudsbestemmelser ikke overholdes, men at det også kan være strafbart i henhold til medlemsstaternes lovgivning

Intern revision og kontrol

14. henviser til, at nogle af de vigtige elementer i den nye finansforordning er de anvisningsberettigedes øgede ansvar og indførelsen af intern revisionskapacitet med henblik på at imødegå risikoen for uregelmæssigheder og dårlig forvaltning; opfordrer derfor

- Revisionsretten til at øge antallet af sine revisorers kontroller

- agenturerne til omhyggeligt at gennemgå deres procedurer og gennemførelsen af deres budget ud fra den nye rammefinansforordning, der er indført

- Kommissionen til at arbejde tæt sammen med agenturerne, især på områderne regnskabsføring, intern revision og forvaltnings- og kontrolprocedurer,

således at der kan gennemføres hensigtsmæssige og harmoniserede løsninger.

15. opfordrer Kommissionen til at foreslå en ændring til forordning (EF, Euratom) nr. 2343/2002 om rammefinansforordning for agenturerne for at give deres respektive interne revisorer virkelige kontrolbeføjelser i stedet for en ren rådgivende rolle, som det er tilfældet nu

16. er alvorligt bekymret over, at Kommissionens interne revisionstjeneste (IAS = Internal Audit Service) ikke gennemfører kontroller i agenturerne; understreger, at dette betyder, at artikel 71 og 72 i forordning (EF, Euratom) nr. 2343/2002 ikke overholdes, og at en ekstern kontrol af kvaliteten og forvaltningen af kontrolsystemerne i agenturerne i praksis sker i forbindelse med Revisionsrettens kontrol; opfordrer derfor Kommissionen til at sikre, at der stilles de nødvendige midler til rådighed, således at IAS kan udføre sine opgaver i forbindelse med de interne kontrolsystemer i agenturerne

Samarbejde med OLAF

17. opfordrer Revisionsretten til ved årets udgang at aflægge beretning om, hvorvidt fællesskabsorganerne arbejder sammen med Det Europæiske Kontor for Bekæmpelse af Svig (OLAF), som de skal, og i den forbindelse uden forbehold overholder den interinstitutionelle aftale af 25. maj 1999(6); anmoder ligeledes Revisionsretten om at evaluere effektiviteten af dette samarbejde på grundlag af de sager, der er behandlet indtil nu

Forberedelse af agenturerne til udvidelsen

18. opfordrer med henblik på at fremme arbejdet med at forberede integrationen af de nye medlemsstater Kommissionen til at fremsætte relevante forslag inden vedtagelsen af 2004-budgettet med henblik på at

- forbedre disse fællesskabsorganers funktion

- få mere valuta for pengene gennem en cost-benefit-analyse

- undgå unødvendig oprettelse af nye agenturer

understreger, at det, hvad angår effektivitet eller udgifter, i forbindelse med udvidelsen ikke vil være acceptabelt at forøge fællesskabsorganernes bestyrelser, som allerede i forvejen generelt er meget uhåndterlige; mener, at udvidelsen frembyder en god lejlighed til at tage sammensætningen og arbejdsmetoderne i disse bestyrelser op til en grundig nyvurdering

19. opfordrer derfor Kommissionen til i forbindelse med disse forslag bl.a. at overveje

- at overdrage yderligere opgaver til agenturerne som f.eks. gennemførelse af programmer

- at oprette fælles bestyrelser for flere agenturer, især agenturer med nogenlunde ens opgaver

- muligheden for at slå agenturer sammen, hvis deres aktiviteter overlapper hinanden

henviser i den forbindelse til, at Kommissionen har gjort opmærksom på en mulig overlapning mellem Det Europæiske Center for Udvikling af Erhvervsuddannelse (Cedefop) og Det Europæiske Erhvervsuddannelsesinstitut og mellem Det Europæiske Institut for Leve- og Arbejdsvilkårene og Det Europæiske Arbejdsmiljøagentur

20. opfordrer desuden Kommissionen til i tråd med dens forslag vedrørende styreformer i EU, som sigter mod at koncentrere aktiviteterne på kerneopgaver, i sit handlingsprogram for 2004 at indføje relevante forslag med henblik på at sikre, at der ikke sker dobbeltarbejde hverken mellem agenturer med nogenlunde ens aktiviteter eller mellem disse fællesskabsorganers aktiviteter og aktiviteterne i deres tjenestegrene

21. gentager sin opfordring til Kommissionen om at foreslå en ændring af forordningerne om oprettelse af agenturerne med henblik på at sikre, at disse fællesskabsorganers direktører fremover kun kan udnævnes med Parlamentets godkendelse; forventer, at Kommissionen stiller forslag herom senest den 1. december 2003.

(1) EFT C 326 af 27.12.2002, s. 64.

(2) EFT L 248 af 16.9.2002, s. 1.

(3) EFT L 357 af 31.12.2002, s. 72.

(4) EFT L 148 af 16.6.2003, s. 16 og 18.

(5) Jf. punkt 14 i Europa-Parlamentets beslutning med bemærkningerne til afgørelsen om decharge til bestyrelsen for Det Europæiske Center for Udvikling af Erhvervsuddannelse for gennemførelsen af centrets budget for regnskabsåret 2001 (EFT L 148 af 16.6.2003, s. 83).

(6) EFT L 136 af 31.5.1999, s. 15.